Βυζαντινό: εύκολο γλυκό με κρέμα βανίλιας και τσουρέκι
Ένας διαφορετικός τρόπος για να αξιοποιήσετε το τσουρέκι ή κάποιο κέικ που έχει περισσέψει είναι να φτιάξετε βυζαντινό, ένα παλιό γλυκό με κρέμα βανίλιας που θυμίζει το εκμέκ κανταΐφι.
4 χοντρές φέτες τσουρέκι, 150 γρ. (3/4 κούπας) ζάχαρη, 150 γρ. (3/4 κούπας) νερό, 500 ml (2 1⁄2 κούπες) φρέσκο γάλα, πλήρες, 100 γρ. (1/2 κούπα) ζάχαρη, 65 γρ. (1/2 κούπα + 1 κουτ. γλυκού) κορν φλάουρ, 2 κρόκοι αυγών, 1 κάψουλα βανιλίνη, 100 γρ. (1/2 κούπα) κρέμα γάλακτος με 35% λιπαρά, χτυπημένη σε απαλή σαντιγί (να έχει υφή κρεμώδη και πιο υδαρή από σαντιγί, περίπου σαν γιαούρτι), 150 γρ. (3/4 κούπας) κρέμα γάλακτος με 35% λιπαρά, χτυπημένη σε σαντιγί, κανέλα σε σκόνη
Σε μια μικρή κατσαρόλα βράζουμε το νερό και τη ζάχαρη για 2-3 λεπτά από όταν ξεκινήσει ο βρασμός. Αφήνουμε το σιρόπι να κρυώσει εντελώς.Σε μια μέτρια κατσαρόλα βάζουμε το γάλα, τη ζάχαρη, το κορν φλάουρ και τους κρόκους και ζεσταίνουμε σε χαμηλή φωτιά, ανακατεύοντας συνεχώς με σύρμα, μέχρι η κρέμα να βράσει και να πήξει.Αποσύρουμε, προσθέτουμε τη βανιλίνη και ανακατεύουμε καλά.Αδειάζουμε την κρέμα σε ένα καθαρό μπολ. Τη σκεπάζουμε με διάφανη μεμβράνη που να εφάπτεται στην επιφάνειά της, για να μην κάνει κρούστα, και την αφήνουμε να κρυώσει (1-2 ώρες στο ψυγείο).Απλώνουμε τις φέτες τσουρεκιού σε ένα ταψί, σε μονή στρώση, και τις ψήνουμε σε φούρνο προθερμασμένο στους 150°C στη λειτουργία του αέρα, για 20-25 λεπτά, μέχρι να στεγνώσουν. Τις βγάζουμε και όσο είναι ζεστές τις περιχύνουμε με το κρύο σιρόπι και αφήνουμε στην άκρη μέχρι να κρυώσουν.Χτυπάμε την κρέμα που ετοιμάσαμε στο μίξερ, να αφρατέψει, και στο τέλος την ανακατεύουμε με την απαλή σαντιγί.Κόβουμε τις σιροπιασμένες φέτες τσουρεκιού σε μικρότερα κομμάτια και τα μοιράζουμε σε τέσσερα μπολάκια.Από πάνω μοιράζουμε την κρέμα που ετοιμάσαμε.Γαρνίρουμε με τη σαντιγί φτιάχνοντας ροζέτες με κορνέ. Αφήνουμε στο ψυγείο για 1 ώρα.Πασπαλίζουμε με κανέλα και σερβίρουμε το γλυκό με κρέμα βανίλιας και τσουρέκι.
Αλεύρι (ζύμες),Γάλα,Ζάχαρη